

**ระเบียบองค์การบริหารส่วนตำบลหนองขาม**

 **ว่าด้วยข้อมูลข่าวสารของราชการ พ.ศ. 2560**

...............................

 เพื่อให้การจัดระบบ การขอ การอนุญาต และการบริการข้อมูลข่าวสารของราชการที่อยู่ในความรับผิดชอบขององค์การบริหารส่วนตำบลหนองขาม อำเภอคอนสวรรค์ จังหวัดชัยภูมิ เป็นไปด้วยความเรียบร้อย รวดเร็วและสอดคล้องกับเจตนารมณ์ของกฎหมายว่าด้วยข้อมูลข่าวสารของราชการ ในการรับรองสิทธิของประชาชน ในการรับรู้ข้อมูลข่าวสารที่อยู่ในความครอบครองหรือควบคุมของหน่วยงานของรัฐ

 อาศัยอำนาจตามความหมายในมาตรา 9 แห่งพระราชบัญญัติข้อมูลข่าวสารของราชการ พ. ศ. 2540 และข้อ 4 แห่งประกาศคณะกรรมการข้อมูลข่าวสารของราชการลงวันที่ 24 กุมภาพันธ์ 2541 เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูประกอบมาตรา 38 แห่งพระราชฎีกาว่าด้วยหลักเกณฑ์ และวิธีการบริหารกิจการบ้านเมืองที่ดี พ.ศ. 2546 องค์การบริหารส่วนตำบลหนองขาม จึงวางระเบียบไว้ ดังต่อไปนี้

 ข้อ 1 ระเบียบนี้เรียกว่า “ระเบียบองค์การบริหารส่วนตำบลหนองขาม ว่าด้วยข้อมูลข่าวสารของราชการ พ.ศ. 2560”

 ข้อ 2 ให้ยกเลิกระเบียบองค์การบริหารส่วนตำบลหนองขาม ว่าด้วยข้อมูลข่าวสารของราชการ พ.ศ. 2558

 ข้อ 3 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ 4 บรรดาระเบียบข้อบังคับ และคำสั่งอื่นใดขององค์การบริหารส่วนตำบลหนองขาม ในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน

 ข้อ 5 ในระเบียบนี้

 “องค์การบริหารส่วนตำบล” หมายความว่า องค์การบริหารส่วนตำบลหนองขาม อำเภอคอนสวรรค์ จังหวัดชัยภูมิ

 “หน่วยงานในสังกัด” หมายความว่า สำนัก ส่วน กองหรือหน่วยงานที่มีฐานะเทียบเท่ากอง ในสังกัดองค์การบริหารส่วนตำบล

 “ข้อมูลข่าวสาร” หมายความว่า ข้อมูลข่าวสารของราชการตามกฎหมายว่าด้วยข้อมูลข่าวสารของราชการที่อยู่ในความครอบครองหรือควบคุมดูแลของศูนย์ข้อมูลข่าวสารและส่วนราชการในสังกัดองค์การบริหารส่วนตำบลหนองขาม

 “ศูนย์ข้อมูลข่าวสาร” หมายความว่า ศูนย์ข้อมูลข่าวสารขององค์การบริหารส่วนตำบลหนองขาม ตามกฎหมายว่าด้วยข้อมูลข่าวสารของราชการ

 “คณะกรรมการ” หมายความว่า คณะกรรมการข้อมูลข่าวสารขององค์การบริหารส่วนตำบลหนองขาม

 “วัน” หมายความว่า วันตามปีปฏิทิน

 “วันทำการ” หมายความว่า วันทำการตามปกติของหน่วยงานของรัฐ

 “คำขอ” หมายความว่า คำขอข้อมูลข่าวสารตามระเบียบนี้

 ข้อ 6 ให้นายกองค์การบริหารส่วนตำบลรักษาตามระเบียบนี้ และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้

 ในกรณีที่มีปัญหาหรืออุปสรรคในการปฏิบัติตามระเบียบนี้ ให้นายกองค์การบริหารส่วนตำบลมีอำนาจวินิจฉัยสั่งการตามที่เห็นสมควร

**หมวด 1**

**คณะกรรมการข้อมูลข่าวสารขององค์การบริหารส่วนตำบลหนองขาม**

…….............................

 ข้อ 7 ให้มีคณะกรรมการข้อมูลข่าวสารขององค์การบริหารส่วนตำบลประกอบด้วย

 (1) นายสมนึก เลี้ยงพรม ประธานกรรมการ

 (2) นายจารบุตร สมัตถะ รองประธานกรรมการ

 (3) นางสาวคณารัตน์ สระบัว กรรมการ

 (4) นางกุหลาบ ศิริบุรี กรรมการและเลขานุการ

 (5) จ่าเอกบุญจันทร์ นามมุงคุณ กรรมการและผู้ช่วยเลขานุการ

 ข้อ 8 ให้คณะกรรมการมีอำนาจหน้าที่ดังต่อไปนี้

 (1) เสนอนโยบายหรือมาตราเกี่ยวกับการบริหาร การจัดระบบ การขอ การอนุญาต และการบริการข้อมูลข่าวสาร

 (2) ให้คำแนะนำหรือเสนอความคิดเห็นเกี่ยวกับข้อมูลข่าวสารที่ลงพิมพ์ในราชกิจจานุเบกษา รวมทั้งการจัดพิมพ์และการเผยแพร่

 (3) ให้คำแนะนำหรือเสนอความคิดเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผย หรือข้อมูลข่าสารที่เป็นความลับของราชการ

 (4) ให้คำแนะนำหรือเสนอความคิดเห็นเกี่ยวกับประเภทของข้อมูลข่าวสารที่ควรจัดเก็บไว้ที่องค์การบริหารส่วนตำบล หรือส่งไปยังหอจดหมายเหตุแห่งชาติ กรมศิลปากร หรือหน่วยงานอื่นของรัฐที่กำหนดในพระราชฎีกาตามกฎหมายว่าด้วยข้อมูลข่าวสารของราชการ

 (5) ให้คำแนะนำหรือเสนอความคิดเห็นเกี่ยวกับการจัดทำและปรับปรุงข้อมูลข่าวสารตามระเบียบสำนักนายกรัฐมนตรีว่าด้วยงานสารบรรณ หรือข้อมูลข่าวสารที่เป็นประโยชน์ต่อราชการ

 (6) ให้คำแนะนำหรือเสนอความคิดเห็นเกี่ยวกับการเชื่อมโยงข้อมูลข่าวสารกับส่วนราชการ

 (7) ให้คำแนะนำหรือเสนอความคิกเห็นในกรณีที่มีปัญหาและอุปสรรคเกี่ยวกับการดำเนินการตามระเบียบนี้

 (8) แต่งตั้งคณะอนุกรรมการหรือคณะทำงานเพื่อปฏิบัติการในเรื่องใด ๆ ตามที่คณะกรรมการมอบหมาย

 (9) เชิญบุคคลใด มาสอบถามหรือให้ชี้แจงแสดงความคิดเห็นเกี่ยวกับข้อมูลข่าวสารราชการ

 (10) ดำเนินงานอื่นใดตามที่ประธารองค์การบริหารส่วนตำบลมอบหมาย

 ข้อ 9 การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงเป็นองค์ประชุม

 ถ้าประธานกรรมการและรองประธานกรรมการไม่มาประชุมหรือไม่อยู่ในที่ประชุมให้กรรมการที่มาประชุมเลือกกรรมการคนหนึ่งเป็นประธานในที่ประชุม

 การวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีเสียงในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเป็นเสียงชี้ขาด

 ข้อ 10 ให้นำความในข้อ 9 มาใช้บังคับการประชุมของคณะอนุกรรมการหรือคณะที่ทำงานที่คณะกรรมการแต่งตั้งโดยอนุโลม

 ข้อ 11 มติของคณะกรรมการต้องได้รับความเห็นชอบจากนายกองค์การบริหารส่วนตำบลก่อนจึงจะดำเนินการตามมตินั้นได้

**หมวด 2**

**ศูนย์ข้อมูลข่าวสาร**

............................

 ข้อ 12 ให้จัดตั้งศูนย์ข้อมูลข่าวสารขององค์การบริหารส่วนตำบลหนองขาม ขึ้นอยู่ในความรับผิดชอบควบคุมดูแลของสำนักปลัดองค์การบริหารส่วนตำบลเพื่อให้บริการข้อมูลข่าวสารของราชการไว้ให้ประชาชนเข้าตรวจดู ศึกษา ค้นคว้า ตลอดจนเผยแพร่ จำหน่าย จ่ายแจก รวมทั้งปฏิบัติตามหน้าที่ ให้เป็นไปตามระเบียบนี้และตามกฎหมายว่าด้วยข้อมูลข่าวสารของราชการ

**หมวด 3**

**การจัดระบบข้อมูลข่าวสาร**

…………………………

 ข้อ 13 ให้หน่วยงานในสังกัดจัดประเภทข้อมูลข่าวสารที่อยู่ในความรับผิดชอบให้เป็นไปตามกฎหมายข้อมูลข่าวสารของราชการ กฎหมายอื่นและระเบียบของราชการ ดังนี้

 (1) ข้อมูลข่าวสารที่พิมพ์ในราชกิจจานุเบกษา

 (2) ข้อมูลข่าวสารที่จัดไว้ให้ประชาชนตรวจดูได้

 (3) ข้อมูลข่าวสารอื่น

 (4) ข้อมูลข่าวสารส่วนบุคคล

 การจัดแยกข้อมูลข่าวสารตามวรรคหนึ่งให้คำนึงถึงลักษณะของข้อมูลข่าวสารตามกฎหมายว่าด้วยข้อมูลข่าวสารของราชการด้วยว่าเป็นข้อมูลข่าวสารที่จะเปิดเผยมิได้หรือเป็นข้อมูลข่าวสารที่อาจมีคำสั่งมิให้เปิดเผยก็ได้

 ให้หน่วยงานในสังกัดจัดส่งสำเนาข้อมูลข่าวสารตามวรรคหนึ่ง (1) และ (2) ไปยังศูนย์ข้อมูลข่าวสารขององค์การบริหารส่วนตำบล เพื่อให้ประชาชนเข้าตรวจดู ค้นคว้า หรือขอสำเนา

 ให้หน่วยงานในสังกัดจัดให้มีเจ้าหน้าที่ควบคุม ดูแล การตรวจสอบติดตามและและประสานงานในการดำเนินการตามวรรคหนึ่งและวรรคสามให้เป็นไปด้วยความเรียบร้อยและเป็นปัจจุบันอยู่เสมอ รวมทั้งรับผิดชอบในการพิจารณาให้บริการข้อมูลข่าวสารอื่น ๆ ที่อยู่ในความครอบครองหรือควบคุมดูแลซึ่งไม่อยู่ในหลักเกณฑ์ที่จะต้องจัดส่งให้ศูนย์ข้อมูลข่าวสารตามวรรคสาม

 ข้อ 14 ให้ศูนย์ข้อมูลข่าวสารจัดทำดัชนีข้อมูลข่าวสารที่หน่วยงานในสังกัดส่งมาให้ตามข้อ 13 วรรคสาม โดยให้มีรายละเอียดเพียงพอที่ประชาชนสามารถค้นคว้าข้อมูลข่าวสารได้เอง

 ให้หน่วยงานในสังกัดจัดทำบัญชีข้อมูลข่าวสารอื่น ๆ ที่ไม่อยู่ในหลักเกณฑ์ที่จะต้องส่งให้แก่ศูนย์ข้อมูลข่าวสารตามข้อ 13 วรรคสาม ให้พร้อมในการที่จะพิจารณาสั่งเปิดเผยหรือไม่เปิดเผยเมื่อมีผู้ใดยื่นคำขอข้อมูลข่าวสารในครอบครองหรือควบคุมดูแล ดังกล่าว

**หมวด 4**

**การขอตรวจดู การขอข้อมูลข่าวสาร และการขออนุญาต**

.................................

 ข้อ 15 ให้ศูนย์ข้อมูลข่าวสารจัดทำสมุดทะเบียนสำหรับผู้เข้ามาขอตรวจดูข้อมูลข่าวสารที่ตั้งแสดงไว้ ทั้ง เพื่อเป็นหลักฐานของทางราชการ

 ข้อ 16 การขอสำเนาข้อมูลข่าวสารหรือขอสำเนาข้อมูลข่าวสารที่มีคำรับรองถูกต้อง ให้ยื่นคำขอเป็นหนังสือตามแบบที่องค์การบริหารส่วนตำบลกำหนดต่อเจ้าหน้าที่ของศูนย์ข้อมูลข่าวสาร หรือเขียนขึ้นเองโดยให้ระบุข้อมูลข่าวสารที่ต้องการในลักษณะที่อาจเข้าใจได้ตามสมควร

 ให้เจ้าหน้าที่ซึ่งได้รับคำขอตรวจสอบว่า ข้อมูลข่าวสารตามคำขอนั้นเป็นข้อมูลข่าวสารที่อยู่ในความครอบครองหรือควบคุมดูแลของศูนย์ข้อมูลข่าวสารหรืออยู่ในความครอบครองหรือควบคุมดูแลของหน่วยงานในสังกัดใดหรือหน่วยงานนอกสังกัดอื่นใด

 หากเป็นข้อมูลข่าวสารและอยู่ในความครอบครองหรือควบคุมดูแลของศูนย์ข้อมูลข่าวสารให้เจ้าหน้าที่ประจำศูนย์ข้อมูลข่าวสารซึ่งเป็นพนักงานส่วนตำบลไม่ต่ำกว่าระดับ 2 เป็นผู้อนุญาตลงนามในสำเนาที่มีคำรับรองถูกต้องตามข้อมูลข่าวสาร โดยลงลายมือชื่อ พร้อมทั้งชื่อตัว ชื่อสกุล และตำแหน่ง

 ข้อ 17 ในกรณีขอตรวจดู ขอสำเนาหรือขอสำเนาที่มีคำรับรองถูกต้องของข้อมูลข่าวสารอื่นซึงอยู่ในความครอบครองซึ่งควบคุมดูแลของหน่วยงานในสังกัดเจ้าหน้าที่ผู้รับคำขอเสนอเรื่องไปยังหน่วยงานนั้น พร้อมทั้งแนะนำให้ผู้ยื่นขอไปประสานกับหน่วยงานนั้นโดยตรงด้วยหากประสงค์

 ให้หัวหน้าหน่วยงานในสังกัดหรือผู้ที่ได้รับหมอบหมายเป็นผู้พิจารณาอนุญาต โดยให้พนักงานส่วนตำบลไม่ต่ำกว่าระดับ 2 เป็นผู้ลงนามรับรองความถูกต้องของข้อมูลข่าวสาร เว้นแต่เป็นข้อมูลข่าวสารนั้นเป็นข้อมูลข่าวสารลับซึ่งต้องดำเนินการให้เป็นไปตามระเบียบว่าด้วยการรักษาความลับของทางราชการ พ. ศ . 2544

 ในกรณีที่ไม่อาจวินิจฉัยได้ว่าข้อมูลข่าวสารที่มีคำร้องขอนั้นเป็นข้อมูลข่าวสารที่เปิดเผยได้หรือไม่ ให้หัวหน้าในหน่วยงานในสังกัดเสนอเรื่องพร้อมความคิดเห็นต่อคณะกรรมการเพื่อพิจารณาวินิจฉัยต่อไป

 ข้อ 18 กรณีเปิดเผยข้อมูลข่าวสารตามคำขอนั้นกระทบถึงประโยชน์ได้เสียของผู้ใด ให้หน่วยงานนั้นแจ้งให้มีส่วนได้เสียทราบโดยมิชักช้า เพื่อให้ผู้มีส่วนได้เสียนั้นคัดค้านภายในเวลาที่กำหนดไว้ใน มาตรา 17 แห่งพระราชบัญญัติข้อมูลข่าวสารของราชการ พ.ศ .2540

 ข้อ 19 กรณีผู้มีอำนาจอนุญาตมีคำสั่งมิให้เปิดเผยข้อมูลข่าวสารตามคำขอใดให้แจ้งคำสั่งพร้อมเหตุผลให้ผู้ยื่นขอทราบ พร้อมแจ้งให้ผู้ยื่นขอทราบถึงสิทธิและระยะเวลาในการอุทธรณ์คำสั่งไม่อนุญาตดังกล่าวต่อคณะกรรมการวินิจฉัยการเปิดเผยข้อมูลข่าวสารตามมาตรา 18 แห่งพระราชบัญญัติข้อมูลข่าวสารของราชการ พ.ศ 2540 ด้วย

 ข้อ 20 ข้อมูลข่าวสารส่วนบุคคลตามมาตรา 23 แห่งพระราชบัญญัติข้อมูลข่าวสารขอราชการ พ.ศ 2540 ให้หน่วยงานในสังกัดปฏิบัติตามกฎหมายว่าด้วยข้อมูลข่าวสารของราชการในส่วนที่เกี่ยวกับข้อมูลข่าวสารส่วนบุคคลโดยรอบคอบ

 ข้อ 21 ข้อมูลข่าวสารที่อยู่ในระหว่างการดำเนินการให้ศูนย์ข้อมูลข่าวสารหรือหน่วยงานในสังกัดพิจารณาให้บริการตามระเบียบนี้โดยอนุโลม เว้นแต่เป็นข้อมูลข่าวสารลับตามระเบียบว่าด้วยการรักษาความลับของทางราชการ พ.ศ 2544 หรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการหรือตามที่ผู้มีอำนาจตามข้อ 19 เห็นว่าเป็นเรื่องที่ไม่ต้องเปิดเผย

 ข้อ 22 ข้อมูลข่าวสารใด หากมีกฎหมาย ระเบียบอื่นหรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษ การขอข้อมูลข่าวสารและการขออนุญาตจะต้องปฏิบัติตามกฎหมายระเบียบหรือมติคณะรัฐมนตรีดังกล่าวด้วย

 ข้อ 23 ข้อมูลข่าวสารที่มีไว้เผยแพร่หรือจำหน่ายให้คิดค่าใช้จ่ายต่าง ๆ ตามหลักเกณฑ์ที่องค์การบริหารส่วนตำบลกำหนดโดยคำแนะนำของคณะกรรมการ รายได้จากการนี้ให้ปฏิบัติตามระเบียบของทางราชการ

 ข้อ 24 การเรียกค่าธรรมเนียมการทำสำเนาหรือสำเนาที่มีคำรับรองถูกต้องของข้อมูลข่าวสารของราชการให้เป็นไปตามหลักเกณฑ์ที่องค์การบริหารส่วนตำบลกำหนดโดยความเห็นชอบของคณะกรรมการข้อมูลข่าวสารของราชการ

 รายได้จากค่าธรรมเนียมตามวรรคหนึ่งให้ปฏิบัติตามข้อบังคับกระทรวงการคลัง ว่าด้วยเงินค่าธรรมเนียมข้อมูลข่าวสารของราชการ พ.ศ 2548

**หมวด 5**

**กำหนดระยะเวลา**

.............................

 ข้อ 25 การบริการข้อมูลข่าวสารตามคำขอให้หน่วยงานดำเนินการให้บริการภายในกำหนดระยะเวลา ดังนี้

 (1) การให้บริการข้อมูลข่าวสารที่จัดไว้ให้ประชาชนตรวจดูหรือขอสำเนาหรือขอสำเนาที่มีคำรับรองความถูกต้องของข้อมูลข่าวสารที่ศูนย์ข้อมูลข่าวสารให้ดำเนินการให้แล้วเสร็จภายในวนทำการที่ได้มีคำขอนั้น

 (2) การให้บริการข้อมูลข่าวสารอื่นๆที่อยู่ในความครอบครองหรือควบคุมดูแลของหน่วยงานในสังกัด ให้หน่วยงานในสังกัดที่มีข้อมูลข่าวสารพร้อมที่จะจัดหาให้ได้ จะต้องดำเนินการให้แล้วเสร็จโดยเร็วหรือภายในวันที่รับคำขอ

 (3) ในกรณีที่ข้อมูลข่าวสารที่ขอ มีจำนวนมาก หรือไม่สามารถดำเนินการให้แล้วเสร็จภายใน 15 วัน จะต้องแจ้งให้ผู้ขอข้อมูลข่าวสารทราบภายใน 15 วัน รวมทั้งแจ้งกำหนดวันที่จะดำเนินการแล้วเสร็จให้ผู้ขอข้อมูลข่าวสารทราบด้วย

**หมวด 6**

**สถานที่บริการข้อมูลข่าวสาร**

..................................

 ข้อ 26 ศูนย์ขอมูลข่าวสารขององค์การบริหารส่วนตำบลหนองขาม ตั้งอยู่ที่ หมู่ที่ 7 ถนนบ้านลาดใหญ่ – อำเภอคอนสวรรค์ ตำบลหนองขาม อำเภอคอนสวรรค์ จังหวัดชัยภูมิ รหัสไปรษณีย์ 36140 หมายเลขโทรศัพท์ 044-810043 โทรสาร 044-810043 หรือ Email – www.nongkhamsao.go.th

 ประกาศ ณ วันที่ 10 เดือน มกราคม พ.ศ. 2560



 ลงชื่อ

 (นายสมนึก เลี้ยงพรม)

 นายกองค์การบริหารส่วนตำบลหนองขาม



**ระเบียบองค์การบริหารส่วนตำบลหนองขาม**

**ว่าด้วยการรักษาความเป็นระเบียบเรียบร้อยและความปลอดภัย**

**ในการให้ประชาชนเข้าตรวจดูข้อมูลข่าวสาร พ.ศ. 2560**

…………………………………………

 อาศัยอำนาจตามความในมาตรา 9 แห่งพระราชบัญญัติข้อมูลข่าวสารของราชการ พ.ศ. 2540 และข้อ 4 แห่งประกาศคณะกรรมการข้อมูลข่าวสารของราชการลงวันที่ 24 กุมภาพันธ์ พ.ศ. 2541 เรื่อง หลักเกณฑ์และและวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูองค์การบริหารส่วนตำบลหนองขาม จึงวางระเบียบไว้ ดังต่อไปนี้

 ข้อ 1 ระเบียบนี้เรียกว่า “ระเบียบองค์การบริหารส่วนตำบลหนองขาม ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร พ.ศ.2560

 ข้อ 2 ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

 ข้อ 3 ให้นายกองค์การบริหารส่วนตำบลหนองขาม รักษาการตามระเบียบนี้และมีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้

 ในกรณีที่มีปัญหาหรืออุปสรรคในการปฏิบัติตามระเบียบนี้ให้นายกองค์การบริหารส่วนตำบลหนองขาม มีอำนาจวินิจฉัยสั่งการตามที่เห็นสมควร

 ข้อ 4 ให้ประชาชนเข้าตรวจดู ศึกษา ค้นคว้า ข้อมูลข่าวสารของราชการได้ ณ ศูนย์ข้อมูลข่าวสารขององค์การบริหารส่วนตำบลหนองขาม ตำบลหนองขาม อำเภอคอนสวรรค์ จังหวัดชัยภูมิ หมายเลขโทรศัพท์ 044-8100043 หรือ Email – www.nongkhamsao.go.th ในวันและเวลาราชการ

 ข้อ 5 ประชาชนผู้ขอเข้าตรวจดูข้อมูลข่าวสารต้องแต่งกายสุภาพหรือตามความยินยอมของท้องถิ่น

 ข้อ 6 ห้ามนำอาวุธเข้าไปในศูนย์ข้อมูลข่าวสาร

 ข้อ 7 ห้ามนำอาหารหรือเครื่องดื่มมึนเมาเพื่อรับประทานหรือดื่มในศูนย์ข้อมูลข่าวสาร

 ข้อ 8 ห้ามนำสัตว์เลี้ยงเข้าในศูนย์ข้อมูลข่าวสาร

 ข้อ 9 การใช้สถานที่ ต้องเคารพสถานที่ ไม่ส่งเสียงดังจนเป็นการรบกวนผู้อื่น และต้องรักษาความเป็นระเบียบเรียบร้อย

 ข้อ 10 ประชาชนผู้ขอเข้าตรวจ ศึกษา ค้นคว้า ต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

 ข้อ 11 การตรวจ ค้นคว้า ศึกษา ข้อมูลข่าวสารใดพึงใช้ความระมัดระวังและรักษาเยี่ยงวิญญูชน

 ข้อ 12 เมื่อตรวจค้นคว้า ศึกษา เสร็จสิ้นแล้วให้นำไปคืนแก่เจ้าหน้าที่ประจำศูนย์ข้อมูลข่าวสาร

 ข้อ 13 ห้ามนำข้อมูลข่าวสารใดออกนอกศูนย์ข้อมูลข่าวสารเว้นแต่ได้รับอนุญาต

 ข้อ 14 ผู้ใดประมาทเลินเล่อหรือจงใจทำให้ข้อมูลข่าวสารใดชำรุด เสียหาย สูญหาย ต้องรับผิดชอบชดใช้ค่าเสียหายหรืออาจถูกฟ้องร้องได้

 ข้อ 15 ผู้ใดไม่ปฏิบัติตามระเบียบนี้ ผู้รับผิดชอบดูแลศูนย์ข้อมูลข่าวสารสามารถแจ้งให้ผู้นั้นออกจากศูนย์ข้อมูลข่าวสารด้วยวิธีการอันสมควร

 ประกาศ ณ วันที่ 10 เดือน มกราคม พ.ศ. 2560

 ลงชื่อ 

 (นายสมนึก เลี้ยงพรม)

 นายกองค์การบริหารส่วนตำบลหนองขาม

\*\*หมายเหตุ คณะกรรมการข้อมูลข่าวสารขององค์การบริหารส่วนตำบลมีจำนวนเท่าใดแล้วแต่นายกองค์การ บริหารส่วนตำบลจะเห็นสมควร



**คำขอข้อมูลข่าวสาร**

เขียนที่.................................................................

วันที่....................................................................

เรื่อง ขอข้อมูลข่าวสารของราชการ

เรียน ........................................................................

ข้าพเจ้า..............................................................ตำแหน่ง/อาชีพ...............................................

อยู่บ้านเลขที่..........................ตำบล..............................อำเภอ.................................จังหวัด...............................

โทรศัพท์...................................................................มีความประสงค์ขอข้อมูลข่าวสาร ดังต่อไปนี้

1. ...........................................................................................................................................

2. ...........................................................................................................................................

3. ...........................................................................................................................................

4. ...........................................................................................................................................

จึงเรียนมาเพื่อดำเนินการให้ตามความประสงค์ของข้าพเจ้าต่อไป

ขอแสดงความนับถือ

(ลงชื่อ).......................................................ผู้ขอ

 (......................................................)

**หมายเหตุ** : ผู้ขอข้อมูลข่าวสาร

1. ต้องเป็นคนไทย

2. ไม่จำเป็นต้องมีส่วนได้เสียเกี่ยวข้อง

3. ไม่จำเป็นต้องบอกเหตุผล